Ǹdzóe biá. Á kíŋ: "Belis... bɔ́n bə́ Koré. Etsígī bɛ́s. Dziá édǐŋ. 2Ǹnə́m ó ngátólan ma ai mim̀bəm̀bə bíbúg: mayi bom ébǎn óyə̌ŋ ású ólugu ǹkúkumá, oyə́m wáma ó bɔ̄ɔ̄ anə́ ńkos ńkə́kə́ŋ[1] ńsaŋ bəkálada ! 3O nə m̀bəŋ, walod bɔ́n bə́ bod bə́sə âbəŋ, grǎsia a nə wa ǹkúban á biyé bí ányu asú tē ńdɔ Zambá á ngávə́ wa maa á ńnomó etɔá. 4Ǎ zīngí, kəlége okəŋ bítá wóe êbog, olugú ai miǹkokoe míe. 5Ai fím ésə, bɛ́də́ ékabilí ó kə dɔ ású é dzam á nə́ bə́bə́lá ai mvam ai sósōō. M̀bɔ̄ ńnōmo woe á wōága məsis: 6mə́kɔ̄ŋ móe mə́ nə́ ávōl. Məyɔŋ má mə́ nə́ édzóē dzóe á sí, ǹnə́m wâdzɔlan miǹzízíŋ mí ńkúkúmá. 7Ǎ Zāmbá, etɔá kúm dzóe é nə á kɔ́m yā kɔ́m á ńnomó etɔá, ǹtúm édzóē wóe ó nə ǹtúm tə́tə̄lə́ 8Wadiŋ sósōō o víniŋi abé, ású tē ńdɔ Zambá, Zambá woe, a ngáwɔ́bɔ wa ai m̀bɔ́n miǹtag, təge vəgan ai biyɔŋ bíe. 9Biwɔ́man bíe byâkundi məsan mə́ míra, aloɛs ai olɔ̌m. Wǎ bīá bí mvɛ́d byádzə́mələ ai miǹtag, ai ńkwíán byákwí á mə̄ndá mə́ kúm mim̀bǎŋ mí zɔg. 1àBəngɔn míńkúkúmá bə́ nə̄ válā ai miǹsə́g míe, á m̀bɔ̄ ńnōmo woe miníngá ǹkúkúmá á tə̄lə́ ai mvɔ́d yǎ Ofir. 11Vógólo, ǎ ngɔn dzama, bəbə́gə ó kə́ə̄ fə alɔ́: vóágán ayɔŋ dóe ai ndá ésōá; 12éyɔŋ tē hḿ ńkúkúmá ā yi diŋ ábəŋ dóe ! Énye a nə́ ńtī woe, luígi ǹló á mís móe ! 13Eyɔ̌ŋ tē, ǎ ngɔn Tir, ébá bádaŋ m̀bígán âyɔŋ bâyi wa sɔ́ bɔlan ai bifái. 14Ai atí ásə, ngɔn ǹkúkúmá e nə á ndá étē e bəgə́ éyé ǹtiŋán ai mvɔ́d. 15Ńdzamán ǹdzamán ákyāī yā lábə́ yǎ kig yénéban, bâkə ai nyé ábə ǹkúkúmá; bəngɔn bə́ bīníngá bə́ toŋo nyé á mvús ǹsámbá, biyɔŋ bíé, bâkə ai bɔ́ ábə ǹkúkúmá. 16Bányián á ndá kúm ǹkúkúmá ai mod ǹsámbá á məfon ai á miǹtag étē. 17Bɔ́n bóe bâyi fɔ̌l bēsōá, wayi bɔ́ bɔ̌ mīńtómba á sí ésə. 18Mayi wómolo dzwé dóe á ḿmiě bod ósə; məyɔŋ mə́sə mâyi wa dzə́mələ á bísəb bísəb. [1] Édí lâbəbə mə́kə́ŋ yā mə́ nə́ ḿbəŋ.